
Cum domo e Clazomenis Athenas profecti essemus, iuxta forum Adimantum, et Glauconem offendimus. Et manum meam prehendens Adimantus, Salve, inquit, o Cephale, et si quo indiges quod nostrae facultatis sit, dic. At ego inquam, ad id veni, quia vestra opera indigebo. Expone, inquit, quid sit quo indiges. Tum ego, Fratri vestro germano quod nomen erat? non enim memini. Erat enim ferme puer, quando primum huc e Clazomenis accessi. longum vero intercessit temporis intervallum. Patri tamen eius Pyrilampes nomen fuisse arbitror. Prorsus, inquit: ipsi vero, nomen Antipho. sed quid potissimum quaeris? Hi, inquam, concives mei ardentes sunt sapientiae amatores, audieruntque huc Antiphonem diu Pythodoro Zenonis socio familiariter usum, rationes quas quondam Socrates, Zeno, atque Parmenides invicem pertractarunt, cum a Pythodoro frequentius accepisset, memoria retinere.
Vera, inquit, dicis. Has itaque audire desideramus. Haud difficile est, inquit. nam dum esset adolescentulus, eas diligenter meditabatur. Nunc apud avum cui idem est nomen, circa rem equestrem ut plurimum versatur. Caeterum, si opus est, ad eum proficiscamur. modo enim hinc domum abiit. habitat autem prope in Melita. Cum haec dicta fuissent, accessimus, domique invenimus Antiphonem fraenum quoddam aptandum fabro tradentem. Postquam vero ab illo discessit, et fratres adventus nostri causam retulerunt, agnovit me quod prius illuc accessissem, et complexum me salutavit. Nobis autem orantibus, ut disputationem illam referret, primo quidem recusabat: esset enim operae non mediocris: deinde tamen exposuit. Dicebat ergo Antipho, Pythodorum narrasse, Zenonem atque Parmenidem venisse quondam ad magnorum Panathenaeorum celebritatem, et Parmenidem iam senem atque canum, aspectu decorum fuisse, annos ferme quinque et sexaginta aetatis agentem: Zenonem vero annos pene quadraginta natum, procero insuper, et grato corporis habitu: dicebatur autem in deliciis Parmenidi esse.
Divertisse vero apud Pythodorum extra moenia, in Ceramico, ac eodem adventasse Socratem, aliosque cum Socrate plurimos, scripta Zenonis audire cupientes: tunc enim primum ab illis advecta. Socratem vero eo tempore admodum iuvenem extitisse, legisse autem illis Zenonem ipsum. Parmenidem enim forte extra domum fuisse. Ac parum superfuisse legendum Pythodorus aiebat, cum intrasset domum ipse una cum Parmenide et Aristotele, qui de triginta viris unus fuit. Itaque pauca quae legenda restabant, audisse. Veruntamen a Zenone prius omnia percepisse. Socratem igitur, cum ea audisset, primam primi sermonis hypothesim relegere iussisse: ac ea lecta, sic intulisse. Quomodo id dicis, o Zeno, si multa sunt quae sunt, oportere ea similia, atque dissimilia esse?
est enim impossibile. Neque enim vel dissimilia similia, vel similia dissimilia esse possunt. Nonne sic dicis? Sic certe, respondisse Zenone. Nonne si impossibile est, dissimilia similia, aut similia dissimilia esse, impossibile est etiam multa esse? Nam si multa essent, impossibile quiddam eis accidat. Num hoc sermones tui volunt? neque aliud quicquam intendunt, quam per omnia asserere non esse multa, huiusque ipsius unamquanque rationem coniecturam esse putas, ac totidem coniecturas attulisse te censes, quot rationes attulisti, quod multa non sint? Sicne dicis? An ipse non recte percipio? Imo respondisse Zenonem, optime quid haec scripta sentiant, intellexisti. Intellexisse dixisse Socratem, o Parmenides, quod Zeno hic non amicitia solum conspirare vult tecum, sed iis etiam quae composuit, idem enim quodammodo quod et tu, scripsit: verum permutatione quadam nos decipere tentat, quasi aliud quam tu dicat.
Nam tu in poematibus unum vis esse hoc totum quod est, atque huius argumenta quam pulcherrima exhibes. Hic vero multa esse negat, coniecturas et ipse permultas ac validas praebens. Dum ergo alter unum dicit, alter non multa, et eum in modum uterque loquitur, ut non videantur idem inferre, cum tamen eadem ferme dicant, videntur nobis ista supra nos dici. Ita est, o Socrates, dixisse Zenonem. non omnino tamen rem tenes, quamvis ceu canes Lacaenae bene insequeris et vestigas dicta. Primum enim hoc te fallit, quod se tollant idcirco scripta, ut si, quod tu putas, caeteri consequi non possint, magnum quiddam sit nobis confectum. Sed quod quaesisti tu putas, ultro sic evenit. Sunt enim haec revera conscripta in suffragium Parmenidis, adversus eos qui illum carpere nituntur, dicentes, si quidem unum sit omne, ridicula plurima huic opinioni, ac etiam sibi penitus repugnantia eventura.
Oppugnat igitur eos scriptum hoc qui multa esse volunt, ac plura vicissim obiicit, ut pateat multo absurdiora ex opinione illorum sequi, quod scilicet multa sint, quam ex opinione Parmenidis quod sit unum, si quis diligenter examinarit. Ob hanc contentionem in ipsa iuventute librum composui, quem surripiens quispiam edidit antequam consultare mihi liceret, an edendus esset in lucem, necne. Id ergo te fugit, o Socrates, quod existimas non iuvenili contentione, sed senili ambitione scriptum fuisse. Veruntamen, ut dixi, non inepte coniecisti. Accipio, inquit Socrates, et puto sic se, ut dicis, habere. Sed hoc mihi responde, putasne esse per se speciem quandam similitudinis? et huic aliam quandam contrariam dissimilitudinis speciem?
in quibus duabus et ego et tu participemus, et alia quae utique multa vocamus? atque ea quaecunque in similitudine participant, similia fieri eatenus, quatenus participant? quae vero dissimilitudine dissimilia, et quae utrisque utraque? Quod si omnia utrisque contrariis existentibus participant, in eo quod utroque participant, similia et dissimilia inter se sunt, quid mirum? Si quis enim ipsa similia dissimilia esse diceret, vel dissimilia ipsa similia, monstrum quoddam, ut arbitror, diceret. Sin autem participantia in utrisque quispiam utraque esse assereret, nihil mihi, o Zeno, mirandum esse videretur. Neque enim id mirarer, si quis cuncta unum diceret ex eo quod in uno participant, atque haec eadem rursus multa, quia multitudine quoque participant.
At si quod ipsum unum est, hoc ipsum multa esse ostenderit, et ipsa multa unum, iam summopere admirabor. Ac de caetero omnibus eodem modo. Nam si genera ipsa et species in seipsis contraria recipere dicat, admiratione profecto dignum erit. enim si quis me unum ac multa esse demonstret, nihil mirum. si quidem voles multa me asserere, dixerit alia esse dextera mea, sinistra alia, alia anteriora, alia posteriora, et superiora denique ac inferiora similiter: multitudinis quippe, ut arbitror, particeps ipse sum: unum vero me ostendere volens, dixerit, quod e nobis qui septem sumus, ego unus homo sim, unius particeps, similiter nihil mirum. Quamobrem vera utraque affirmantur. Si ergo quispiam talia conetur, unum et multa eadem demonstrare, lapides videlicet, ac ligna, et reliqua huiuscemodi, unum et multa ipsum ostendisse fatebimur, non item unum multa, neque multa unum, neque mirabile quippiam dixisse, sed quod omnes confiteremur.
At si quis eorum quae paulo ante dixi, primum species ipsas secundum seipsas seorsum distingueret, veluti similitudinem, dissimilitudinem, multitudinem, unum, statum, motum, caeteraque huiusmodi, deinde in seipsis ista commisceri secernique posse assereret, obstupescerem equidem, o Zenon. Et si ea quae scripsisti, ut virum fortem decet, pertractata esse reor, multo tamen magis mirarer, atque laetarer, si quis posset hanc eandem quaestionem in ipsis speciebus penitus implicitam, quemadmodum in rebus quae videntur, expositum est, ita et in iis quae ratione comprehenduntur, clarius explicare. Dum haec Socrates diceret, aiebat Pythodorus se putasse Parmenidem et Zenone in singulis esse adversus Socratem indignatos, eos autem summa quadam attentione auscultasse, ac frequenter alterutrum respicientes subrisisse, quasi Socratem admirantes.
Unde cum finem Socrates loquendi fecisset, dixisse Parmenidem, O Socrates, quam dignus es admiratione propter impetum illum disputandi. Verum mihi dicas oro, Tu ita, ut dicis, seorsum quidem ipsas species discrevisti, seorsum etiam speciebus participantia, videturque tibi quiddam esse ipsa seorsum similitudo, cuius et nos participes sumus, et quiddam seorsim unum, quiddam seorsim multa, et omnia quaecunque nuper a Zenone audivisti. Mihi quidem videtur, Socratem respondisse. Num talia quaedam inquis, rogasse Parmenidem, ceu iusti speciem quandam ipsam, et pulchri, et boni, atque omnium denique talium? Prorsus. Nunquid speciem hominis seorsum a nobis, et caeteris eiusdem generis, et ignis etiam et aquae speciem? Saepenumero, inquit Socrates, in hac sum ambiguitate versatus, utrum de iis perinde ut de superioribus dicendum sit, an secus.
Utrum de iis etiam dubitasti, o Socrates, quae ridicula forte quis putet, sicut de pilis lutove, et macula, et aliis ignobilissimis rebus atque vilissimis? num ambigis utrum ponenda sit horum cuiusque separata species, aliud quiddam ab illis existens, quae nos pertractamus, an non? Nullo pacto, inquit Socrates: sed quae videmus, haec et sunt: speciem vero quandam illorum esse putare, forte nimis ridiculum esset. Aliquando tamen haec me cogitatio perturbavit, ne quid forte sit in omnibus idem: sed ubi paulisper institi, inde rursus discessi, metuens ne in nugas nullis unquam verbis explicandas mersus perirem. Unde reversus ad ea quae species habere praediximus, circa illa iam versor. Iuvenis adhuc es, o Socrates, necdum te Philosophia complexa est.
Amplectetur autem, ut mea fert opinio, quando nihil istorum neglexeris, nunc vero ad opiniones hominum ob aetatem respicis. Hoc igitur mihi dic. Videturne tibi, ut aiebas, species quaedam existere, et ea quae illis participant, illarum cognomenta sortiri? veluti similitudine participantia similia, magnitudine, magna, pulchritudinem atque iustitia, pulchra et iusta vocari? et maxime quidem, inquit Socrates. Nonne quodcunque speciei particeps sit, vel totam speciem vel partem participat? An est alius praeter istos participandi modos? Et quis alius? Socrates ait. Utrum videtur tibi tota species in unoquoque multorum esse una existens? an aliter? Quid prohibet esse unam? Unum ergo et idem in multis seorsum positis, totum simul unum erit, atque ita ipsum a seipso seorsim existet.
Nequaquam, inquit Socrates. Verum sicut dies unus denique ubique semel adest, nec ipse tamen a seipso secernitur, ita nil prohibet quamlibet speciem unam et eandem simul multis adesse, nec tamen a seipsa secerni. Belle o Socrates unum idem simul in multis ostendis, ac si multos homines velo tegens, dicas unum in multis totum esse. nonne tale quiddam dicis? Forsitan. An ergo totum velamen singulis, vel pars eius alia alteri aderit? Pars. Divisibiles igitur inquit, o Socrates, species erunt, et quae illis participant, partem capient, nec amplius in quolibet tota, sed pars cuiusque unum erit. Sic apparet. Quid igitur, nunquid dices unam speciem revera et dividi, et unam esse? Nullo modo. considera itaque, si ipsam magnitudinem partiaris, et unumquodque plurium magnorum parte magnitudinis minore quam ipsa sit, magnum erit, nonne procul a ratione videbitur?
Prorsus. Quid vero, ipsius aequalis parte unumquodque parum participans, habebit quo minore existente quam ipsum aequale, id quod habet aequale alicui sit? Impossibile. Sed et aliquis nostrum ipsius parvi parte habebit, qua ipsum parvum maius est, quippe cum ea pars ipsius existat, atque ita ipsum parvum maius erit. Id autem cui ablata pars adiicitur, minus erit, et nihilo maius quam antea fuerit. Istud inquit fieri non posse. Quo igitur modo, o Socrates, ait, caetera speciebus participabunt, cum nec secundum totas, neque secundum partes participare queant? Per Iovem non leve quiddam hoc ad determinandum mihi quidem videtur. Ad illud autem quid ais? Quodnam? Reor te idcirco quamlibet speciem putare unam, quia cum plura quaedam magna abs te videntur, una quaedam forsan idea tibi videtur omnia perspicienti, unde ipsum magnum unum esse putas.
Vera dicis. Quid si ipsum magnum atque alia quae magna sunt animo, eodem modo consideres per omnia, nonne unum quiddam magnum iterum apparebit, quo haec omnia magna videri necesse est? Apparet. Idcirco alia iam magnitudinis species praeter ipsam magnitudinem, et participantia magnitudine, iterum elucebit, et in iis omnibus alia rursus, qua universa sint magna, nec amplius unaquaeque species una erit, sed numero potius infinitae. At forsitan, inquit Socrates, quaelibet harum specierum notio quaedam est, nec alibi esse quam in animis potest. sic enim unaquaeque una erit, nec contingent quae tu dicebas. Quid ergo? inquit. quaelibet notio una est? notio autem nullius notio? At hoc impossibile. Sed cuiusdam? Cuiusdam sane.
Existentis, vel non existentis? Existentis. Num unius cuiusdam, quod notio illa in omnibus sequens intelligit, ideam unam? Prorsus. Praeterea nonne species erit, quae intelligitur una esse semper in omnibus? Necessarium hoc quoque videtur. Quid vero? inquit Parmenides, nonne necesse est, ut quemadmodum censes alia ex notionibus unumquodque constare, et intelligere singula, id, inquit, rationem habet. verum quam maxime sic ista mihi se habere videntur, has quidem species tanquam exemplaria in natura consistere, caetera vero iis similia fieri, atque esse simulacra, nec aliter ista speciebus participare, quam quod illis similia fiunt. Si quid igitur, ut ais, speciei simile est, utrum possibile est speciem ipsam non esse similem eius quod ipsi simile factum est, quatenus ipsi factum est simile?
An cogitari potest simile non esse simili simile? Non certe. Simile aut nonne eiusdem speciei necessario particeps est, cuius et illud cui simile sit? Necesse est. At quo similia participantia similia fiunt, nonne illud ipsa species erit? Omnino. Non igitur potest quicquan speciei simile esse, nec species alteri. Nam praeter ipsam speciem, species alia semper emergeret: quod si illa cuiquam sit similis, alia rursus: nec unquan progressus iste cessabit, quoniam nova species semper occurret si speciei participanti similis sit. Verissima loqueris. Non ergo per similitudinem caetera speciebus participant, sed alius quidan praeterea quaerendus est participandi modus. Apparet. Cernis, o Socrates, quanta sequitur ambiguitas, si quis species, quae species sunt, ipsas secundum se distinguat?
Et maxime inquit. Scio insuper te nondum, ut ita dixerim, comprehendere, quanta sit difficultas si unamquanque rerum speciem segregatam ab aliis ponas. Quomodo id, inquit? Multa quidem alia sunt: sed hoc est maximum: quia si quis illas, neque nosci oportere contendat, cum sint tales quales esse debere species dicimus, eum sane qui ista dicat, nemo possit redarguere, nisi multarum rerum peritus et ingeniosus sit, qui isthuc contendat, paratusque praeterea sequi demonstrante, et plurima longa ambage inferentem: persuaderi autem non poterit, qui ignotas illas esse contendat. Cur o Parmenides? ait Socrates. Quonian o Socrates, et te arbitror, et quenis aliun quicunque essentian quandan ipsam secundum se existentem ponit, eam in nobis esse non fore concessurum.
Quo enim pacto, inquit Socrates, ipsa secundum seipsam esset? Recte loqueris. Nonne igitur quotcunque ex ideis invicem respiciunt quae sunt, ipsae ad seipsas essentiam habent, non autem ad ea quae circa nos sunt sive simulacra, sive quomodocunque illa quispiam nominet, quibus nos participantes singula esse denominamur? Quae vero circa nos sunt illis aequivoca, ipsa similiter ad seipsa non ad species sunt, et sui ipsorum non illarum quaecunque rursus similiter nuncupatur. Quomodo dicis? inquit Socrates. Veluti si quis nostrum alicuius dominus aut servus sit, non ipsius domini quod dominus est, servus existit: neque ipsius servi quod servus est, dominus est qui dominus dicitur: sed haec utraque est tanquam homo. ipsa vero dominatio servitutis ipsius existit id quod est, et ipsa iterum servitus eodem modo ipsius dominationis est servitus: nec ea quae nobis insunt ad illa, nec etiam quae illic sunt, ad nos referuntur: sed, ut dixi, ipsa sui ipsorum et ad seipsa sunt, et quae hic sunt similiter ad seipsa respiciunt.
Intelligisne quod dico? Prorsus intelligo. Nonne et scientia ipsa quod scientia est, illius ipsius quod est veritas, scientia est? Omnino quidem. Quaelibet rursus scientiarum quae est quod est, alicuius existentium est scientia, an non? Profecto. Scientia vero nostra, nonne veritatis quae circa nos, scientia erit? Et rursus, unaquaeque nostra scientia, uniuscuiusque eorum quae circa nos sunt scientia? Necesse est. Veruntamen ipsas species neque nos habere, neque circa nos esse posse assentiris? Non profecto. Nunquid scientiae specie genera singula noscuntur? Certe. Quam speciem nos haud habemus. Non certe. Nulla igitur species a nobis cognoscitur, cum ipsius scientiae participes minime simus. Non apparet. Ignotum itaque nobis ipsum pulchrum et ipsum bonum est, et omnia denique quae ut ideas esse supponimus.
Videtur. Considera et hoc etiam gravius. Quidnam? Num fateris, si est ipsum quiddam scientiae genus, multo id praestantius futurum hac nostra scientia, et ipsam pulchritudinem ac reliquam eodem pacto? Imo. Nonne si quid aliud est ipsius scientiae particeps, nullum nisi deum dices supremam habere scientiam? Necesse est. Num poterit Deus cum ipsam scientiam sit amplexus, haec nostra dignoscere? Cur non? Quoniam, inquit Parmenides, confessi sumus, o Socrates, neque species illas ad nostra vim habere quam habet, neque nostra etiam ad superna, verum utraque ad seipsa referri. Consensimus plane. Ergo si apud deum suprema ipsa dominatio est, atque ipsa suprema scientia, nunquam aut dominatio ipsa nobis dominabitur, aut ipsa scientia nos, vel aliud nostrorum quicquam cognoscet: sed et nos similiter diis minime imperabimus imperio nostro, neque divinum quicquam scientia nostra percipiemus.
Et illi item eadem ratione nec nostri erunt domini, neque res humanas cum dij sint, animaduertent. At nonne valde mirabilis, inquit, hic sermo videbitur, si quis deum cognitione privaverit? Haec quidem, o Socrates, inquit Parmenides, aliaque praeter haec multa necesse est accidere ideis, si quis esse ponat, et unamquanque harum, cum ex se sit, ab aliis separet. Unde vacillat quisquis haec audit, ac dubitat, ne forte ideae nihil sint omnino: vel si sint, necesse sit eas humanae naturae ignotas esse, adeo ut qui haec dicit, cum dixisse aliquid videatur, mox illud, ut paulo ante patebat, mirum et incredibile videri: et viri admodum ingeniosi esse, percipere posse quodnam sit ipsum per se cuiusque genus, et ipsa secundum se essentia cuiusque, necnon mirabilioris viri officium esse, haec postquam invenerit, alios docere posse, sufficienter omnia discernentem.
Assentior o Parmenides, inquit Socrates: quae enim dicis, menti meae mirifice consonant. Veruntamen, inquit Parmenides, si quis praedictis rationibus motus species rerum existentium auferat, neque speciem ipsam uniuscuiusque distinguat, haud sane reperiet, quo convertat intelligentiam, cum non permiserit ideam uniuscuiusque rerum existentium eandem semper existere, et in hunc modum differendi etiam facultatem funditus subvertet. Talem quandam rationem tu quoque praecipue sensim mihi videris. Vera dicis. Quid itaque de philosophia facies? quo his ignoratis te vertes? Haudquaquam discernere id in praesentia videor. Priusquam te exercitaris, o Socrates, definire aggrederis, quid pulchrum, iustum, bonum, et aliarum quaelibet specierum, hoc enim pridem animaduerti, hic te audiens una cum hoc Aristotele disputantem.
Pulcher sane atque divinus, mihi crede, impetus iste tuus, qui ad rationes se fert. Caeterum collige teipsum, diligentiusque te in ea facultate exerce, quae inutilis esse videtur multis, et quaedam garrulitas nuncupatur, dum iuvenis es, alioquin te veritas fugiet. Quis est igitur exercitationis huiusce modus, Parmenides? Iste, inquit, quem a Zenone audisti. Sed etiam illud tuum adversus hunc dictum miratus sum, cum diceres non in iis quae oculis percipiuntur, eorumque errore cogitationem sistere oportere, sed ad ea conscendere, quae quis maxime ratione comprehendere, ac vere esse putaret. Quia mihi videtur, inquit, non esse arduum, hoc pacto similia videlicet, atque dissimilia, caeterave quae rebus existentibus competunt, explicare.
Et probe quidem dixisti. Est autem praeter hoc, illud etian observandum, ut non modo si est aliquid supponas, ac deinde quae proveniunt ex suppositione consideres: verumetiam si non sit, supponas, si modo recte exercitari velis. Quo pacto id ais? Verbi causa, si velis circa istam suppositionem quam Zeno invexit, si multa sunt, quid eventurum est ipsis multis ad seipsa et ad unum, et uni ad seipsum et ad multa. Ac rursus si non sunt multa, iterum considerandum quid accidat uni atque multis, tum ad seipsa, tum invicem. Et rursus si supposuerit esse similitudinem, vel non esse, quid potissimum ex utraque suppositione contingat, tam iis quae supposita sunt, quam caeteris omnibus ad seipsa pariter, atque invicem. Eadem quoque de dissimilitudine ratio est, de motu, statu, generatione, corruptione, esse, atque non esse, et ut uno verbo complectar, de quocunque supponitur aut esse, aut non esse, sive quamvis aliam passionem suscipere: consideranda sunt quae ex suppositione proveniant ad seipsum, et ad quodlibet aliorum quodcunque elegeris, et ad plura, et ad universa similiter, et alia rursus ad seipsa atque ad aliud quodcunque assumpseris, sive ut existens, sive ut non existens ipsum posueris, si modo absolute exercitatus veritatem sis penitus inspecturus.
Arduum, inquit, opus narras, nec te omnino intelligo. Quin tuipse infers aliquid, illo ipso modo percurrens, ut clarius intelligam? Grande, o Socrates, onus seni imponis. Tunc Socrates, cur non ipse, o Zeno, hanc rem discurris? Cui Zeno subridens respondit, Ipsum, o Socrates, oremus Parmenidem, neque enim leve quiddam est, quod ait. An non vides quantum sit negotium, quod iubes? Quod si plures essemus, haud sane id postulare deceret. Indecorum namque huiusmodi quaedam in conspectu multorum tractare, atque id seni praecipue. Ignorant enim multi quod absque hoc per omnia velut discursu et errore impossibile sit mentis veritati coniunctae compotem fieri. Ego igitur, o Parmenides, una cum Socrate precor, ut mihi etiam liceat tanto tempore transacto haec audire.
Cum vero haec intulisset Zeno, aiebat Antipho dixisse Pythodorum, se quoque, et Aristotelem, ac reliquos omnes obsecravisse Parmenidem, ut quod dixerat, demonstraret, neque aliter faceret. Tunc demum Parmenides, necesse est, inquit, obtemperare, etsi mihi videor in id quod passus est Ibycius equus, incidere. Cui et athletae et seniori, curruum subituro certamen, et propter experientiam eventum extimescenti, Ibycus ipse se conferens, invitus, inquit, et ipse iam senex ad amores regredi cogor. Eadem ratione ego mihi admodum trepidare videor, cum cogito quo pacto iam grandis natu tam profundum differendi pelagus transnatare queam. Obsequendum tamen, cum et Zeno ipse roget: iidem enim sumus. Unde igitur negotiosum ludum ingressi sumus, a me ipso meaque positione incipiam, de me ipso supponens, utrum unum si sit, an si non, quid accidat?
Prorsus, inquit Zeno. Quis igitur mihi respondebit? ipse sentit, maxime respondebit, ut eius responsio minus me defatiget. Paratus sum, o Parmenides, Aristoteles inquit. me namque significas, dum iuniorem respondere iubes. Sed age, ut lubet, interroga me, tanquam libentissime responsurum. Age igitur si unum est, non utique multa erit ipsum unum. Qui sit enim? Neque igitur partem esse illius aliquam, neque totum ipsum esse oportet. Curnam? Pars utique totius pars est. Quid vero? Nonne totum est, cui nulla pars deest? Prorsus. Utrinque igitur ipsum unum ex partibus esset, totumque existens, ac partes habens. Necesse est. Utrinque rursus ipsum unum multa potius, quam unum esset. Verum. Oportet autem non multa, sed unum ipsum existere.
Oportet sane. Itaque nec totum erit, neque partes habebit, si unum fuerit ipsum unum. Non certe. Si nullam habet partem, nec principium etiam, neque finem, neque medium habebit. partes enim ipsius haec essent. Probe. Quinetiam principium et finis, termini cuiuslibet sunt. Quidni? Infinitum igitur ipsum unum, cum principio fineque careat. Infinitum. Ergo et absque figura: neque enim rotundi, neque erecti particeps est. Cur? Rotundum porro id est, cuius extreman undique a medio aeque distant. Id nempe. Rectum vero cuius medium extremis utrisque e regione est. Sic est. Nonne partes haberet ipsum unum, multaque esset, si rectae vel circularis figurae esset particeps? Omnino quidem. Idcirco, neque rectum est, neque rotundum, cum partes etiam nullas habeat.
Recte. Quinetiam cum tale sit, nusquam est. nam neque in alio, neque in seipso esse potest. Quamobrem? Si in alio esset, circulo quodam ab eo in quo esset, concluderetur, passimque ab illo, ac multis partibus tangeretur. At cum unum impartibile sit, et rotunditatis expers, impossibile est multifariam circulo tangi. Impossibile. Sin in seipso esset, ipsum seipsum complecteretur, non aliud quiddan quam ipsummet existens: si quidem in semetipso sit. non enim potest quicquam in aliquo esse, quin ab illo etiam comprehendatur. Impossibile certe. An non aliud quiddam esset ipsum ut comprehendens, aliud ut comprehensum? nunquam enim idem ipsum totum utraque haec simul pateretur et ageret. quo fit, ut ipsum unum non unum ulterius, sed duo sit.
Est ut dicis. Nusquam igitur est ipsum unum, quandoquidem nec in alio, nec in semetipso est. Nusquam. Considera, quaeso, num quod huiusmodi est, aut stare aut moveri possit. Quid ni possit? Quoniam quod movetur, vel fertur, vel alteratur, hi quippe soli sunt motus. Esto. Si ipsum unum ex eo quod est alteretur, impossibile est ian esse unum. Impossibile. Idcirco secundum alterationem non movetur. Non, ut apparet. Nunquid secundum progressionem? Fortassis. Atqui si ipsum unum feratur, vel in eodem motu sphaerico circunfertur, vel locum alium ex alio mutat. Necesse. Nonne quod circulo circunfertur, in medio consistere oportet, atque alias sui partes quae circa medium volvantur, habere? Cur vero nec medium, neque pars ulla conveniat, quomodo id cogitari potest in circulum circa medium volui?
Nullo pacto. An locum transiens, alias alibi sit, atque ita movetur? Forse. Num esse ipsum in aliquo, ut impossibile iam redargutum est? Est. An non multo magis impossibile ipsum in aliquo fieri? Non intelligo satis. Si in aliquo aliquid fit, necesse est nondum in illo penitus esse, si quidem adhuc in illo continue fiat: nec etiam extra illud prorsus extare, siquidem in eo iam fiat. Necesse est. Si ergo aliud quicquam hoc patitur, id solum patitur, cuius partes aliquae sunt, partim enim in illo iam est, quod patitur, partim interim extra. quod autem nullis partibus constat, nunquam in aliquo totum esse, ac totum simul abesse poterit. Vera. Quod vero neque partes habet ullas, neque totum est, multo magis etiam impossibile est, sive secundum partes, sive secundum totum alicubi fieri.
Apparet. Ergo nec aliquo pergens, nec alicubi ingrediens locum mutat, neque in eodem revolutum, neque etiam alteratum. Non videtur. Secundum quemlibet igitur motum immobile est ipsum unum. Immobile. Praeterea ipsum unum in nullo esse posse asseveravimus. Asseveravimus. Haud igitur aliquando in eodem est. Quamobrem? Quoniam iam in illo esset, in quo eodem est. Prorsus. At vero nec in seipso, neque in alio ipsum unum esse poterat. Non certe. Nunquam igitur ipsum unum in eodem existit. Nunquam, ut videtur. Quod vero nunquam in eodem existit, neque quietem agit, neque stat. Neque enim possibile est. Idcirco ipsum unum nec stare, neque moveri videtur. Non apparet. Item nec alteri, neque sibi ipsi etiam idem est, rursusque nec a seipso, nec ab alio quod alterum esset, nec esset unum.
Vera. Et si alteri idem fuerit, illud quidem esset ipsum quod unum, sed aliud quiddam praeter unum. Sic est. Ideo non. Nunquam plane. Sed neque alterum ab alio esse potest, donec unum est, sed eo quod alterum, idque non unius, sed alterius soli ei quod alterum est ab alio. Alteri autem nulli convenit. Probe. Non igitur eo quod unum est, alterum ab alio erit? Nequaquam. Quod nisi hoc, non seipso: si non seipso, neque ipsum: si vero ipsum nullo modo alterum, nullius erit alterum non est. Recte. Neque sibiipsi idem erit. Cur non? Non ea est ipsius unius natura quae eiusdem, idem natura est. Quare? Quia nondum si unum idem sit aliquid alicui, unum efficitur. Qua de causa? Quod multis idem fit, multa, non unum fieri necesse est.
Verum. At si ipsum unum atque ipsum idem, nihil discreparent, quoties quid idem fieret, unumquodque semper efficeretur unum: quotiesque unum, semper et idem. Et maxime quidem. Quapropter si ipsum unum sibimet idem fuerit, non unum sibi existeret: atque ita unum existens, non unum erit. Impossibile id quidem. Impossibile igitur ipsum unum, aut alterum ab alio, aut sibiipsi idem esse. Impossibile. Hac itaque ratione unum, nec idem, nec alterum, aut sibi, aut alteri esse poterit. Non profecto. Sed neque simile, neque dissimile cuipiam, aut sibi, aut alteri. Quam ob causam? Quia simile est, cui idem quiddam accidit. Nempe. Ipsum tamen idem ab uno natura secerni ex antedictis apparuit. Apparuit certe. Veruntamen si quid praeter id quod est unum esse, ipsum unum recipit, patitur iam plura esse quam unum.
Id autem impossibile est. Ita. Ob hanc causam nunquam ipsum unum, idem esse, vel sibi, vel alteri patitur. Non videtur. Ergo nec simile aut sibimet, aut alteri esse potest. Sic apparet. Nihilo tamen magis esse alterum sustinet: etenim plura quam unum esse contingeret. Plura sane. Quod alterum vel a se, vel ab alio fit, dissimile quoque aut sibiipsi aut alteri cuidam efficitur. quippe cum illud etiam quod idem esse recipit, simile fiat. Probe. Unde ipsum unum cum nullo modo susceperit alterum, nunquam quoque dissimile sive sibimet, sive alteri fiet. Nunquam profecto. Quamobrem nec simile, neque dissimile unquam aut sibi, aut alteri, ipsum unum est. Non, ut videtur. Praeterea cum huiusmodi sit, nec aequale etiam, nec inaequale cuiquam vel sibi, vel alteri.
Quid ita? Quod aequale est, earundem mensurarum est, quarum et illud cui aequale dicitur. Sic est. Quod maius est vel minus, quo ad illa quibus commensurabile est, minoribus quidem plures mensuras habet, maioribus autem pauciores. Certe. Quibus autem incommensurabile, quo ad haec quidem minorum, quo ad illa vero maiorum mensurarum erit. Quidni? Nonne impossibile est, quod nullo modo ipsius eiusdem est particeps, aut mensuras easdem, aut aliud quodvis idem sortiri? Impossibile. Itaque nec sibi, nec alteri erit aequale. quippe cum mensuris eisdem non utatur. Minime, ut apparet. quinetiam si pluribus aut paucioribus mensuris circunscribetur, totidem partibus quot et mensuris constabit: rursusque non amplius unum erit, sed tot potius, quot et mensurae insunt.
Recte. Quod si unius mensurae sit, aequale utique ipsi mensurae fieret. Veruntamen impossibile esse apparuit ipsum unum aequale cuiquam esse. Apparuit certe. Quod igitur nec unius mensurae est particeps, neque multarum: neque etiam paucarum, nec ullo modo ipsius eiusdem, nunquam sibiipsi, ut videtur, erit aequale, nec etiam alteri, nec maius praeterea aut minus, vel semetipso, vel alio. Sic prorsus se habet. An forte antiquius, aut iunius aliquo, vel etiam coaetaneum ipsum unum apparet? Quid prohibet? Id sane. Quoniam si eandem aetatem vel secum vel cum alio quopiam aget, aequalitate et similitudine temporis participabit. ostensum est tamen, nec aequalitatem, nec similitudinem ipsi uni ullam adesse posse. Ostensum profecto.
Nonne hoc quoque diximus, nec inaequalitatis neque dissimilitudinis compos existere? Quam maxime. Quo igitur pacto quod huiusmodi est, senius aut iunius aliquo vel aetate par ulli esse poterit? Nullo modo. Ergo ipsum unum non iunius, non senius, non aetate par aut ad seipsum aut ad aliud erit? Non apparet. Item nec in tempore etiam ullo pacto ipsum unum cum tale sit, erit unquam. Etenim necesse est quicquid est in tempore, seipso semper senius fieri. Necesse. Et quod senius, semper iuniori senius. Cur non? Itaque quod seipso fit senius, seipso etiam simul iunius fit: siquidem aliquo senius esse debet. Quomodo dicis? Hoc modo, diversum alterum alteri nihil fieri oportet, diversum quum iam sit, sed iam existentis iam esse, praeteriti praeteriisse, futuri fore: eius vero quod fit, nec praeteriisse, nec fore, nec esse, diversum est: sed fieri: nec aliter esse.
Necesse est. At vero senius oppositum quiddam est iuniori, nec alteri penitus ulli. Est. Quod ergo seipso fit senius, necesse est simul quoque seipso iunius fieri. Videtur. Quinetiam nec longiori seipso tempore, neque breviori fieri, sed per aequale semper tempus secum ipso fieri, et esse, et fuisse, futurum esse, ac fore. Necessaria quoque haec sunt. Necessarium ergo videtur, quodlibet eorum quae in tempore sunt, atque hoc tali participant, eandem secum ipso aetatem agere, ac senius seipso simul et iunius fieri. Apparet. Ipsi vero uni nulla prorsus ex iis passionibus accidit. Nulla. Nullius ergo temporis particeps, nec in aliquo tempore. Non sane ut ratio dictat. Quid igitur? ipsum erat, fuit, fiebat, nonne particeps temporis praeteriti?
Quinimo. At vero erit, fiet, factum fuerit, an non futurum erit ipsi notum. Omnino quidem. Si ergo ipsum unum nullo prorsus participat tempore, neque factum erit, neque erit. Verissima haec sunt. Num potest quicquam essentia aliter quam secundum istorum aliquod participare? Non aliter. Nullo igitur modo est ipsum unum. Haudquaquam videtur. Non itaque ita est ut sit unum. esset enim iam ens et essentiae particeps: imo ut videtur ipsum unun neque unum est, neque est, siquid huic rationi credendum. Apparet. Ei vero quod non est, num est vel ipsi vel ipsius aliquid? At quomodo? Non itaque nomen illi est, non sermo, non scientia quaedam, non sensus, non opinio. Non videtur. Quapropter nec nominatur, nec dicitur, nec opinione cogitatur, nec cognoscitur, neque ab aliquo ex iis quae sunt, sentitur.
Haud sane videtur. An possibile est illa circa ipsum unum sic se habere? Non ut mihi videtur. Visne igitur ad ipsius positionis principium redeamus, considerantes si quid forte redeuntibus nobis aliter se habere videatur? Volo equidem. Nonne, si ipsum unum est, confessi sumus quae circa illud eveniunt cuiusmodi esse oporteat? Profecto. Meditare iterum a principio: unum si est, nunquid possibile est ipsum esse, essentia vero nequaquam participare? Impossibile. Essentiam autem unius, non idem quod ipsum unum erit. alioquin si idem, non utique illius essentia esset, neque ipsum unum illa participasset, sed quoties proferretur unum esse, simile quiddam significaretur, ac si unum diceremus. Nunc autem non est huiusmodi positio nostra, scilicet si unum, quidnam eventurum sit, sed si unum est, nonne ita?
Prorsus sic est. Nonne ita dicitur, tanquam aliud significet ipsum est, aliud ipsum unum? Necesse. Nunquid igitur cum unum esse compendio dicimus, aliud ea oratio significat, quam unam essentiam communicare? Omnino. Rursus itaque dicamus, unum si est, quidnam contingat. Age id adverte. An non necesse hanc suppositionem ipsum unum eiuscemodi praedicare quasi partes habeat? Quonam modo? Hoc pacto. Si esse de uno ente dicitur, et ipsum unum de ente uno, est autem idem essentia et unum, eodem existente uno quod supposuimus, nonne necesse est totum quidem unum ens ipsum esse, eiusque partes tam unum quam esse existere? Necesse. Utrum vero utramque harum partium partem duntaxat appellamus? An partem, totius partem praedicare oportet?
Totius. Totun igitur est, quod unum est, ac partem habet. Penitus. Quid autem, num hae partes unius entis, scilicet unum et ens, ita se invicem deserunt, ut ipsi enti unun, et ipsi uni ens desit? Non certe. Igitur utraque pars et unum simul et ens complectitur: adeo ut pars quaelibet ex duabus saltem particulis constituatur: et secundum eandem rationem quaecunque particula occurrit, utramque semper in ea claudatur: etenim unum semper ens, et ens unum mutuis nexibus amplectitur. Unde quae ubique in quavis particula duo emergant, necesse est nunquam unum existere. Omnino. Nonne hac ratione unum ens, infinita multitudo erit? Videtur. Age quaeso, et hac perge. Qua? Dicimus unum essentia participare in quantum est. Diximus.
Et hanc ob causam unum ens multa esse apparuit? Sic est. Quid autem, si ipsum unum quod essentiae particeps esse diximus, ipsum secundum seipsum solum intelligentia cogitemus, seorsum ab illo quo participare praediximus? nunquid unum solum apparebit? vel etiam multa hoc ipsum? Unum solum puto. Consideremus iam et aliud quiddam. alterum quiddam esse necesse est ipsius essentiam, alterum vero ipsum: siquidem non essentia ipsum unum, sed ut unum essentia participat. Necesse est. Quod si alterum essentia, alterum unum, ipsum unum non ex eo quod unum, ab essentia alterum est: neque essentia inquantum essentia, ab uno est altera: sed per id quod est ipsum per se alterun, et ipsum per se aliud, altera sunt invicem. Prorsus.
Quamobrem ipsum alterun nec uni nec essentiae idem est. Verun. Quid ergo? si ex istis elegerimus sive essentiam et alterum, seu essentiam, et unum, sive unum et alterum, nonne in qualibet assumptione eliciemus aliqua quae iure ambo appellari poterunt? Quomodo? Hoc modo inquam. licetne essentiam dicere? Licet. Rursusque dicere unum? Et istud. Nonne utrunque illorum dictum est? Dictum utrunque. Quoties essentiam et unum dico, an non ambo dico? Dicis. Et si essentiam atque alterum, sive alterum atque unum, nonne in iis singulis ambo dico? Prorsus. Quae vero ambo recte appellata sunt, nunquid possunt ambo esse, neque tamen esse duo? Nequaquam. At quae duo sunt, cogitarine ita possunt, ut non illorum utrunque unum sit?
Minime. Quoniam igitur ista simul duo sunt, idcirco unumquodque unum existit. Videtur. Si unumquodlibet eorum est, et utrunque unum, sumptis quibuslibet duobus simul, mutuo quodam coniugio invicem sunt connexa: nonne imparia, duo autem paria? Quidni? Et cum duo sint, nonne duobus inest bis unum, tribus vero ter unum? Necesse. Duobus existentibus atque ter, nonne necesse est rursus tria ter esse, et duobus atque ter existentibus, necesse est tria bis esse, ac bis tria? parierque imparia, necnon imparia pariter, et impariter paria. Certe. Si haec ita se habent, num putas ullum numerum relinqui, qui non necessario illic insit? Nullum. Idcirco si est unum, necesse est et numerum esse. Procul dubio. Item si numerus est, multa utique sunt, et infinita entium multitudo, aut non infinitus numerus multitudine, etiam particeps essentiae sit?
Maxime. Quod si totus ipse numerus est essentiae particeps, unaquaeque etiam particula numeri essentia participabit. Prorsus. Per omnia ergo quae multa sunt, essentia distribuitur, nec ab aliquo eorum quae sunt, abest, seu minimum hoc sit, sive maximum. Atque id dubitare absurdum est, quo modo enim essentia ab aliquo eorum, quae sunt, abesse potest? Nullo. Divisa est igitur quoad fieri potest, in minima et maxima, atque in omnia quae quomodocunque sunt maximeque omnium distributa, et infinitae sunt essentiae partes. Sic se res habet. Plurimae igitur illius partes sunt. Plurimae certe. Quid vero? estne quicquam ex istis quod quidem pars essentiae sit, non tamen pars ipsa unum quandam sit? At quo pacto id fieret?
Verum postquam, ut arbitror, est, necesse est ipsam semper quandiu est, unum aliquid esse, nihil autem esse impossibile est. Absque dubio. Non solum ergo universae essentiae, sed illius etiam singulis partibus unum adest, partem nullam deserens, sive maior illa quidem, seu minor sit, sive quomodocunque se habeat. Sic est. Nunquid cum sit unum, ubique simul est totum? Diligenter id considera. Considero, atque hoc esse impossibile video. Divisum itaque, nisi totum. Neque enim aliter universis simul essentiae partibus, quam divisum aderit. Sic est. Caeterum quod partibile est, necessario totidem sunt, quot sunt partes. Necessario. Hac de causa, haud recte paulo ante dicebamus essentian in partes plurimas distributam: quippe cum non in plures, quam ipsum unum, sed pares discreta sit.
Neque enim ens uni, neque unun enti deest, sed duo haec potius per omnia penitus coaequantur. Omnino sic apparet. Ipsum itaque unum ab essentia distributum, infinita multitudo est. Patet. Non modo igitur unum ens multa est, sed et ipsum unum ab essentia distributum multa esse oportet. Oportet sane. Quinetian ex eo quod omnes partes totius partes sunt, terminatum secundum totum unum erit. An non comprehenduntur omnes a toto particulae? Comprehenduntur. Quod autem comprehendit, terminus est. Est. Praeterea unum ens, unum quodammodo est, et multa, totumque et partes, necnon finitum, et multitudine infinitum. Apparet. Nonne cum terminatum sit, extrema quoque habet? Necessarium est. Praeterea si totum est, principium mediumque et finem habebit?
Num totum aliquid absque iis tribus reperiri potest? Et si quid ipsorun ab eo quod unum distat, totumne ulterius erit? Minime. Quamobrem principium mediumque et finem unum habet. Habet. Mediun vero aequo intervallo ab extremis undique distat, non enim aliter esset medium. Non certe. Praeterea quum tale sit unum, figurae cuiusdam est particeps, seu rectae sive rotundae, sive alterius ex utriusque compositae. Particeps procul dubio. Quinetiam si huiusmodi est, ipsum in seipso et in alio erit. Quonam pacto? quaelibet pars in toto est, nec extra totum penitus ulla. Esto. Singulaene partes sub toto clauduntur? Ita. At unum cunctae suae partes existit, nec quid plus minusve quam universae. Sic est. Nonne et totum unum est?
Quidni? Si omnes partes toto clauduntur, estque omnia unum et ipsum totum, continentur autem sub toto singula, ab uno utique unum continebitur, atque ita unun ipsum in semetipso iam erit. Videtur. Veruntamen totum in partibus minime est, neque in omnibus, neque in aliqua. si enim in omnibus, necesse est et in una: et si in una quadam non sit, in cunctis esse non poterit. Si autem hoc quidem unum cunctis constat, et in eo totum, non uno, quo pacto amplius in omnibus erit unum? Nullo. Sed nihilo magis in partibus quibusdan. Nam si quibusdan totun insit, maius in minori erit. Id autem impossibile. Impossibile. Cum igitur totun, nec in pluribus, nec in una, neque etiam cunctis in partibus sit, an non necesse est ipsum, vel esse in alio quodam, vel nusquam existere?
Necesse. Nonne si nusquam sit, nihil penitus erit? et tamen cum totum sit, neque sit in seipso, restat ut consistat in alio? Penitus. Qua igitur unum totum est, in alio est: qua vero omnia partes eius sunt, et ipsum cunctae partes, est ipsum in seipso. Ideoque necesse est unum, tum in seipso, tum etiam in alio esse. Procul dubio. Et cum talis sit unius natura, an non necessario sequitur, ut stet atque etiam moveatur? Curnam? Stat quippe, siquidem ipsum in seipso consistit. Etenim inhaerens uni, nec ex eo digrediens, in eodem est in semetipso. Est profecto. Verum quod in eodem semper est, stare semper oportet. Oportet. At quod in alio semper, contra necesse est nunquam in eodem esse: si nunquam in eodem, nunquam praeterea stare: quod vero non stat, movetur.
Quare quod in semetipso semper et in alio sit, semper quoque stare atque moveri. Videtur. Quin et quo ad alia similiter idem et alterum, si modo quae supra dicta sunt quodlibet habet, ut vel idem cun eo sit, vel diversun: si nec idem, nec aliud, eritque totum. Patet. Nunquid ipsum unum suiipsius pars est? Nequaquam. Non igitur quo ad seipsum totum erit, quasi pars sui sit. Neque enim possibile. An forte alterum est unum ab uno: minime. Non itaque a seipso alterum. Non certe. Si nec alterum nec totum, neque pars quo ad seipsum est, quid iam aliud restat, quam ut idem sibi sit? Isthuc ipsum. Quid vero? quod alibi est, quam ipsummet in eodem existens in semetipso, nonne cogitur alterum a seipso fieri, siquidem alibi, quam ipsummet existat?
Mihi quidem videtur. Huiusmodi plane patuit esse unum, in seipso scilicet, et in alio esse. Patuit profecto. Ex hoc igitur constat unum esse a seipso alterum. Videtur. Si quid vero ab aliquo alterum est, nonne ab altero alterum? Necesse. Quaecunque unum minime sunt, num ab uno altera, et unum alterum ab iis quae non unum? Quidni? Ideo unum ab aliis omnibus alterum apparebit. Alterum. Aspice praeterea, num alterum ipsum, et ipsum idem contraria invicem sint. Cur non? Voletne unquam idem in altero, vel alterum in eodem consistere? Nunquan. Ergo si nunquam alterum in eodem est, nihil est ex iis quae sunt, in quo per aliquod tempus ipsum alterum sit. Nam si per aliquod tempus sit in aliquo, per id tempus in eodem ipsum alterun erit.
An non? Certe. Postquam vero nunquam in eodem constat, nunquam profecto in aliquo eorum quae sunt, ipsum alterum erit. Vera dicis. Idcirco nec in iis quae non sunt unum, nec in uno erit alterum. Non sane. Sequitur, ut unum ab iis quae non unum, et quae non unum ab uno per ipsum alterum altera esse nequeant. Sequitur plane. Quod nisi participent ipso altero, altera secundum seipsa invicem esse non poterunt. Quo enim pacto? Atqui si nec seipsis, nec ipso altero altera sunt, altera esse invicem nullo pacto possunt. Nullo. Praeterea quae unun non sunt, uno minime participant, neque enim essent non unum, sed quodammodo unum. Verum. Hanc ob causam quae non sunt unum, neque etiam numerus sunt. Alioquin non penitus unius essent expertia, si quem numerun habeant.
Non certe. An vero quae non sunt unum, partes unius sunt? An sic forte uno participarent, quae non sunt unum? Participarent. Si itaque hoc quidem omnino unum est, illa vero non unum, nec pars unum erit eorum quae non unum, neque totum ad illa, quasi ipsa sint partes: neque rursus quae non unum, unius particulae, neque etian tota, quasi unum pars existat. Non profecto. Caeterum asseruimus, quae neque tota, neque partes sunt, neque invicem altera, eadem invicem esse debere. Asseruimus. Fatemurne igitur unun, cum ita ad ea quae non unum se habeat, illis idem esse? Fatemur. Ergo unum, ut videtur, alterum quiddam est ab aliis et a seipso, rursusque sibi et illis idem. Sic ratio persuadet. Nunquid simile quoque et dissimile sibiipsi ac caeteris?
Forte. Postquam alterun ab aliis esse patuit, alia quoque ab illo altera erunt. Quid prohibet? An non ita ab aliis alterum, ut ab illo et alia, nec magis quicquam neque minus? Quidni? Si nec magis nec minus, restat ut similiter. Similiter. Porro si uni contingit, ut alterun sit ab aliis, eodem modo quo ab illo alia, ex hoc sequitur, ut eadem conditio quaedam, tam uni, quam aliis competat. Isthuc quomodo dicis? Sic. Unumquodque nomen nonne suun habet significatum? Habet. Idem vero nomen, vel saepius vel semel pronuncias. Equidem. Utrum quando semel profers, illud appellas cuius est nomen: quando vero saepius, non illud? An potius sive semel, seu iterun iterumque nomen idem pronuncies, necesse est te semper idem innuere?
Idem semper. Nonne et ipsum alterun nomen est ad propriun aliquid significandun impositun? Est. Quoties igitur nomen hoc profers, sive semel, sive saepius, non ad aliud refers, neque aliud quicquam nominas, quam id, cuius hoc nomen est. Necesse. Quando itaque dicimus alterum esse unum ab aliis, et illa ab uno altera, bis nomen hoc alterun pronunciantes, nunquam ad aliud quiddam significandun inducimus, quam naturam cuius proprium nomen est. Omnino quidem. Si ergo unum alterum est ab iis, et alia ab uno altera, patiens illud idem alterun quod in aliis est, secundum illud, non secundum aliud quiddam, alterum est ab aliis unum: quodcunque vero idem patitur, simile est, an non? Imo. Secundun quod autem unum habet, ut sit ab aliis alterum, secundum hoc idem quodlibet cuilibet simile est: quodlibet enim est a quolibet alterum.
Videtur. Estne simile dissimilibus contrarium? Est sane. Nonne et ipsum alterum ipsi eidem? Et istud. Veruntamen hoc etiam patuit, quod ipsum unum aliis et idem et alterum sit. Patuit plane. Contraria vero passio est esse aliis idem et esse ab aliis alterum? Prorsus. Qua tamen alterum, simile apparuit. Et hoc. Qua igitur idem, dissimile erit secundum passionem contrariam ei quae dissimile faciebat. Idem autem nonne faciebat ipsum alterum? Prorsus. Ipsum ergo idem secundum quod idem simile fiet, secundum vero quod alterum dissimile erit. Apparet. Ex iis concluditur unum simile atque dissimile et sibi et aliis esse. Talem, ut videtur, rationem habet. Et sane hanc habet. Quam? qua idem patitur, simile: qua vero alienum passum fuerit, neque dissimile etiam: si non dissimile, restat, ut simile: qua vero alienum, etiam dissimile sit.
Vere dicis. Unum ergo et quia caeteris idem, et quia alterum, secundum ambo haec et secundum horum utruque simile atque dissimile aliis erit. Maxime. Nonne et sibiipsi eodem modo, siquidem alterum a seipso et sibi ipsi idem apparuit, secundum ambo atque utrunque simile pariter atque dissimile apparebit? Necesse est. Considera praeterea quaeso, quonam pacto unum ad tangendum, vel non tangendum seipsum, et alia sese habeat. Considero equidem. Ipsum unum in seipso toto esse constitit. Probe. An non et in aliis unum? Et in aliis. Quatenus igitur in aliis, alia tangit, quatenus in seipso, tangere quidem alia impeditur, seipsum vero tangit, quum in seipso sit. Apparet. Hac utrique ratione unum et se, et alia tangit. Tangit.
Quid vero ad haec? Nonne quodcunque tacturum aliquid est, prope illud quod tacturum est, iacere oportet, atque eam sedem occupare, quae sequitur illius sedem, in qua cum primum fuerit, tanget? Necessarium hoc est. Ideo unumquodque si se tangere debet, continuo post seipsum extare oportet, proximam loco in quo ipsum est, sedem occupans. Oportet omnino. Nonne unum si duo esset, haec efficeret, et duobus simul in locis existeret: donec vero unum est, minime? Est ut dicis. Eadem ergo necessitas efficit, ut unum nec duo sit, neque sese tangat. Eadem. At nihilo magis alia tanget. Quamobrem? Quoniam diximus quod tacturum aliquid est, seorsum positum proximum illi quod tangendum est, esse oportere, tertium vero praeter haec intermedium nullum.
Vera. Quapropter duo saltem adesse oportet, quoties futurus est tactus. Oportet. Sin autem praeter terminos duos tertium quiddam medium intervenerit, tria quidem per ordinem subsequentur, tactus autem gemini. Prorsus. Atque ita semper uno quodam adiecto, unus quoque tactus adiicitur. Ex quo contingit ipsos tactus a numerorum multitudine uno exuperari: quanto enim prima duo tactus ipsos exuperarunt, ita ut plura numero, quam tactus essent, tanto deinceps universus numerus universos tactus excedit. Etenim in posterun unun simul addit numero, et unus tactus tactibus ipsis opponitur. Recte. Quot igitur ea quae sunt, numero sunt, totidem semper et tactus, uno duntaxat excepto. Vera loqueris. Itaque si unum esset solum, nec usquam duo, tactus quoque nullus esset.
Quonan modo? Diximus quae alia sunt ab uno, nec esse unum, nec uno etiam participare, donec alia sint. Diximus. Ex iis conficitur, ut non sit in aliis numerus unus, quippe cum unum illis minime adsit. Enimvero quo pacto id fieri posset? Unde alia nec sunt unum, nec duo, nec alio quovis numero designata. Non sane. Ipsum igitur unum solummodo unum est, duo autem non sunt. Non, ut apparet. Et si duo non sunt, tactus quoque nullus erit. Nullus ergo nec unum alia tangit, nec illa unum nullo existente tactu. Non prorsus. Omnibus iis de causis, unum se et alia tangit pariter et non tangit. Sic videtur. An est praeterea aequale pariter et inaequale, tum sibi, tum etiam caeteris? Quo vero sit pacto? Si maius esset, vel minus unum, quam alia, aut alia rursus maiora sive minora, quam illud, an non unum ex eo quod unum, et alia ex eo quod alia, quam unum, aut maiora, aut minora invicem ex ipsis suis essentiis essent?
verum si praeter rationes has utraque aequalitatem insuper haberent, aequalia invicem existerent: sin haec quidem magnitudinem, illa parvitatem, aut ipsum unum magnitudinem, alia parvitatem haberent, cuicunque speciei magnitudo adesset, maior existeret: cuicunque parvitas, minor. Necesse. Nonne sunt duae quaedam huiusmodi species, magnitudo et parvitas? Etenim nisi essent, nunquam contrariae invicem existerent ac rebus ipsis inessent. Est ut dicis. Igitur si uni parvitas accedit, vel toti uni, vel parti cuipiam insidet. Necessarium. Si toti insederit vel aequa extensione per integrum unum intus ibit, vel externis limitibus complectetur. Plane. Ex aequo uni infusa parvitas aequalis procul dubio uni erit: complectens autem, maior.
Quidni? Num potis est parvitas aequalis cuiquam esse, vel amplior? effectusque magnitudinis et aequalitatis in alio exercere, nisi posset in seipsam? Non potest procul dubio. Unde concluditur in toto uno parvitatem esse non posse. Restat forsitan, ut sit in parte. Restat. Non tamen in tota parte. eadem enim efficeret adversus partem, quae et adversus totum effecerat. quippe vel aequalis erit, vel maior illa ipsa parte semper, cuicunque insit. Necessario sequitur. Nulli igitur unquam rei parvitas inhaerebit, quum neque parti, neque toti inhaereat. ex quo fit ut nihil futurum sit parvum, praeter ipsammet parvitatem. Videtur. Sed neque etiam magnitudo inerit. quippe aliud quicquam praeter ipsammet magnitudinem maius esset, utputa id cui inerit magnitudo.
Veruntamen nihil est parvum, quod quidem superari oportet a magno, si quid magnum sit. Etenim quo pacto parvum aliquod reperies quum parvitas in nullo resideat? Vera loqueris. Quinetian magnitudo ipsa nullo erit alio maior, quam parvitate, neque parvitas in alio minor, quam magnitudine. Quamobrem caetera praeter unum, neque maiora, neque minora, magnitudinis et parvitatis expertia, erunt. Neque habebunt haec duo adversus ipsum unum inter seipsa id efficient. Neque etiam ipsum unun, aut hisce duobus, aut aliis quibuslibet maius vel minus erit, utpote quod tan magnitudinis, quam parvitatis est expers. Sic utique apparet. Ideoque cum nec maius nec minus sit unun, quam caetera, nec superabit alia neque ab aliis superabitur.
Absque dubio. Nonne quod nec superat, nec superatur, necessario sequitur, ut aeque se habeat: et si aeque, ut aequale sit? Imo. Sed hoc pacto, unum ipsum ad sese habet, expers scilicet et magnitudinis et parvitatis ut nec exuperet seipsum, nec a seipso exuperetur, sed aeque se habens aequale semper sibi sit. Et maxime quidem. Itaque unum sibi caeterisque aequale. Videtur. Veruntamen cum unum in seipso sit, extrinsecus sese circuit, atque ita se complectens seipso amplius extat: cumque etiam comprehendatur, angustius est, quo fit ut unum tum maius, tum etiam minus seipso sit. Fit utique. Nonne hoc quoque necessarium est, nihil scilicet praeter unum et alia reperiri? Necessarium. Item quicquid est, an non semper alicubi esse oportet?
Oportet. Insuper quod in aliquo est, nonne semper in maiori minus? Neque enim aliter aliud esset in alio. Est quod dicis. Postquam vero nihil est praeter unum et alia, oportetque ista in aliquo esse, nonne in se invicem haec vicissim esse necesse est: alia scilicet in uno, et in aliis unum, aut nusquam prorsus existere? Constat. Quia ergo unum est in aliis, idcirco alia maiora sunt, quam unum, utpote quae unum continent, unum autem aliis minus ex eo quod continetur: quia vero alia in uno sunt, unum aliis ob eandem rationem maius est, illa vero minora. Videtur. Unum itaque aequale maiusque et minus seipso et aliis est. Apparet. Atqui si maius et minus et aequale, aequalium erit mensurarum pluriumque et pauciorum quo ad seipsum atque ad alia: et si mensurarun, partium etiam.
Quid prohibet? Easdem ergo mensuras pluresque et pauciores habens numero quoque plus atque minus erit et ad seipsum et ad caetera, necnon aequale sibi atque aliis ob easdem causas. Quonam pacto? Quibus maius est, plures, quam illa, mensuras habet, quotque mensuras, totidem et partes: et quibus minus est eodem modo, quibusve aequale, similiter. Sic est. Nonne cum seipso maius minusque sit, et aequale, aequaliun mensurarum pluriumque et pauciorum quo ad seipsum est particeps, et postquam mensurarum, etiam partium? Quidni? Habensque partes sibiipsi aequales, multitudine etiam aequale sibi erit, plures vero plus, pauciores denique minus numero semetipso? Videtur. An non ad alia similiter se unun habebit? Quia maius illis apparet, necesse est plus, quam illa numero esse: quia vero minus magnitudine, etiam numero minus: quia denique aequale in magnitudine, numero quoque par esse.
Necessario fit. Hac iterum ratione unum, par, plus, minus, secundum numerum seipso erit, ac caeteris. Erit sane. Nunquid et tempore unum participat, estque et fit iunius ac senius seipso simul et aliis? et rursus contra nec iunius neque senius seipso, vel aliis dum participat tempore? At quomodo id fieri potest? Esse profecto illi competit, si quidem unum est. Competit. Ipsum esse autem quid aliud est quam essentiae cum praesenti tempore participatio, quemadmodum ipsum erat cum praeterito, et ipsum erit cum futuro essentiae ipsius communicatio? Isthuc ipsum. Ergo si ipso esse participat, necesse est temporis quoque esse particeps. Nimirum. Nonne fluentis temporis? Certe. Semper ergo senius seipso fit, siquidem secundum tempus percurrit.
Necesse. Recordamurne quod senius semper fit senius eo quod iunius fit? Recordamur. Nonne igitur postquam unum seipso fit senius, seipso dum iunius fit, fit et senius? Necessarium est. Fit ergo per hunc modum iunius seipso ac senius. Fit. Senius autem nonne tunc est, quando praesens iam tempus attingit, quod medium est ipsius erat et erit? Neque enim currens ex praecedente in posterum, praesens ipsum supergreditur. Non certe. An non desinit tunc fieri senius, cum primum praesens tangit, nec tum fit, sed est iam senius? Procedens enim ab ipso praesenti nequaquam comprehenditur. Quod nanque procedit, sic se habet, ut utrunque praesens scilicet futurumque attingat, praesens quidem relinquens, futurun apprehendens, inter utrunque medium praesens futurumve cadens.
Vera. Si vero necesse est quodcunque fit, ipsum praesens minime transgredi, cum primun illud nactum est, fieri desinit, estque tunc iam illud quod fiebat. Apparet. Unum igitur quando senius factum ipsum praesens assequitur, desistit fieri, estque iam senius. Omnino. An non illo senius est, quo fiebat senius? fiebat autem seipso. Ita. Senius vero iuniori senius? Est. Iunius ergo seipso tunc est unum, quando senius factum, praesens assequitur. Necesse. Ipsum praeterea praesens semper uni adest per universum esse. semper enim est praesens iunius atque senius semetipso. Videtur. Quinetiam longiusne, vel aequali tempore unum participat, quam semetipsum? Aequum. Verum quod aequale tempus est, aut fit, eandem idem aetatem implet, neque senius, neque iunius.
Nequaquam. Quapropter unum, cum aequale tempus ad seipsum et sit et fiat, neque senius, neque iunius seipso, aut est, aut efficitur. Haud sane mihi videtur. Quo autem modo ad alia se habet? Nescio quid dicam. Hoc tamen potes dicere, quod alia ab uno, siquidem altera sunt, non alterum, plura sunt quam unun. Nam si alterum, unun essent. Altera vero cum sint plura quam unum sunt, et multitudinem habent. Habent prorsus. Multitudo autem maiorem numerum, quam unum habet. Certe. Quid vero? ex iis quae ad numerum spectant, quaenam prius fieri aut facta fuisse dicemus? num quae plura sunt, an quae pauciora? Quae pauciora. Quod ergo paucissimum, primum. Id autem est unum, an non? Imo. Unum ergo primum factun est omnium, quae numerum capiunt: habent autem caetera omnia numerum: siquidem alia sunt, non aliud.
Habent profecto. Primo autem factum, prius fuit, alia vero posterius: posterius autem facta, iuniora sunt, quam quod ante factum. Ideoque alia hoc pacto iuniora, quam unum sunt, unumque illis antiquius. Certe. Quid autem ad hoc? Num unum effici praeter naturam suam potest: vel id potius impossibile? Impossibile. Veruntamen partes habere unum apparuit. quod si partes, principium quoque mediumque et finem. Plane. Nonne omnium primo principium sit, et unius, et reliquorum cuiusque, ac post principium caetera usque ad finem omnia? Quidni? Fatemurne haec reliqua omnia partes totius atque unius esse? et illud ipsum una cum fine unum totumque factum fuisse? Fatemur. Finis tandem, ut arbitror, postremo fit, cumque hoc simul unum secundum sui naturam completur.
Quam ob rem si necesse est unum haud praeter naturam suam effici, cum fine simul confectum, postremum omnium naturae suae iure perficitur. Apparet. Iunius itaque aliis unum est, aliaque uno antiquiora. Sic iterum mihi videtur. Quid autem? principium aut aliqua alia pars sive unius, sive cuiuslibet alterius, si modo pars non partes sit, nonne unum est? si quidem pars existit. Necessarium istud est. Ex hoc sequitur unum simul cum primo effecto fieri, simulque etiam cum secundo, ac etiam reliquorum quaecunque fiunt, nulli unquam deesse, donec ad extremum usque percurrens unum totum fiat, non a primo, non a medio, non ab ultimo, non ab alio prorsus ullo in generatione exclusum. Verum. Eandem ergo unum quam et caetera omnia aetatem agit.
quapropter si non praeter naturam suam natum est ipsum unum, neque prius neque posterius quam caetera, sed simul potius factum est. Ideoque secundum hanc rationem unum neque senius neque iunius aliis, neque alia uno: secundum vero rationem superiorem unum et senius simul et iunius caeteris omnibus, atque e converso reliqua cuncta uno. Omnino sic esset. Hoc ergo modo se habet, et tale est effectum. Verum quidnam sentis de eo quod dicitur, fieri unum senius, atque iunius aliis, aliaque uno, ac etiam neque iunius, neque senius fieri? Utrum eadem ratione se habet circa ipsum fieri, qua circa ipsum se habere praediximus, an aliter? Quid dicam ignoro. Ego autem tantum dicam, quod si quid est antiquius alio, antiquius quo ad illud deinde fieri, quam antea secundum aetatis intervallum fuisset, minime potest: neque etian quod iunius est, in posterum iunius fieri.
Nam aequalia inaequalibus addita, seu tempori sive cuilibet alteri eodem intervallo distare quo et antea, illa semper efficiunt. Nihil prohibet. Non igitur id quod est, illo quod unum est, aut antiquius, aut iunius fieri potest: quandoquidem eadem semper distantia aetatis intercidit: sed et est, et fuit hoc quidem senius, illud autem iunius, fit vero minime. Est ut dicis. Ita id quod unum est, caeteris quaecunque sunt, nunquam vel iunius, vel senius efficitur. Nunquam. Sed aspice posthac utrum alia quadam ratione et iuniora haec et seniora fiant. Quanam? Hac inquam. Unumne antiquius aliis, et alia uno esse constitit? Quid tum? Quandoquidem unum senius est quam caetera, longius quam illa tempus extitit. Quinimo.
Adverte iterun, si quando longiori et breviori tempori partempus adiiciamus, utrum aequa particula discrepabit longius a breviori, an minore? Minore. Unum igitur non tanto aetatis intervallo alia deinceps excedet, quanto prius excesserat, sed par tempus ac caetera sortitum, minus semper quam prius ab illis aetate distabit. An non? Profecto. Nonne quod minus excedit aliquid aetate quam prius, iunius fit quam prius, quo ad illa quibus erat antiquius? Iunius procul dubio. Si illud iunius, an non illa, si cum uno conferas, seniora quam prius erunt? Penitus. Quod ergo iunius ante fiebat, senius fit ad illud quod ante fiebat, eratque antiquius, est autem nunquan antiquius, verum illo semper antiquius fit, illud porro iuvenescit, hoc contra senescit.
quod rursus antiquius, iuniori iunius similiter efficitur. Nam cum ista in contrarium tendant, contraria invicem fiunt, seniori iuniora. Facta vero fuisse nequeunt. Nam si facta fuissent, non amplius fierent, sed iam essent. Sed semper esse efficiuntur. Unun quidem caeteris iunius fit, ex eo quod senius esse apparuit, ex eo quod posteriora facta fuerint. Et secundum eandem rationem caetera quoque similiter ad unum se habent: quippe cum antiquiora et priora illo facta fuisse apparuerint. Idem mihi quoque videtur. An non qua ratione neutrum illorum altero vel iunius fit vel senius, secundum quod pari numero invicem differunt, neque unum aliis antiquius, aut iunius fieret, neque alia uno? Qua vero ratione altera semper parte differre necesse est priora posterioribus et posteriora prioribus, ex hoc necesse est seniora, et iuniora invicem fieri, tum caetera uno, tum caeteris unum?
Et maxime quidem. Omnibus igitur his de causis unum ex seipso, et aliis senius ac iunius est et fit, rursusque neque iunius neque senius seipso vel caeteris aut est, aut unquam efficitur. Prorsus. Postquam vero unum temporis est particeps, seniusque et iunius fieri potest, nonne praeterea necesse est praeteriti, praesentis atque futuri esse particeps, cum participet tempore? Necessario sequitur. Erat igitur unum et est, et erit: fiebatque et fit, et fiet. Quidni? Esset quoque illi aliquid et illius, eratque et est et erit. Maxime. Ideoque scientia de illo esset, opinioque ac sensus, quippe cum et nos in praesentia haec de illo universa tractemus. Recte ais. Nomen item ac sermo ipsi adest, nominaturque et dicitur.
Et quotcunque huiusmodi circa alia reperiuntur, circa unum quoque existunt. Omnino quidem sic se res habet. Verum tertio iam iterum differamus, num unum sit quemadmodum supra diximus: nunquid igitur necesse est ipsum cum sit unun, et multa, atque iterum, neque unum, neque multa, et participans tempore, quia unum est, essentia participare aliquando: quia vero non est, non participare aliquando? Necessarium hoc est. Num possibile est cum participat, tunc minime participare? vel cum non participat, participare? Impossibile. In alio itaque tempore particeps, in alio vero est expers, hoc enim modo duntaxat fieri potest, ut particeps atque expers eiusdem sit. Probe. Nunquid est id tempus quando accipit esse, et quando esse amittit?
aut quo pacto esse potest, ut aliquando idem habeat, aliquando vero non habeat, nisi alias id capiat, alias autem amittat? Non aliter. Accipere essentiam, nonne fieri appellas? Equide. Essentia vero privari, nonne destrui? Et maxime. Unum igitur, ut videtur, assumens atque deponens essentiam, fit et interit. Necessarium. Cumque unum et multa sit, sive cum fit, sive cum interit, nonne quando fit unum, definit esse multa, quando vero multa, definit esse unum? Valde. Et cum fiat unum et multa, an non disgregari et congregari oportet? Oportet. Quinetiam quoties dissimile simileque efficitur, nonne assimilari, et ut ita dicam dissimilari oportet? Imo. Et quando maius et minus atque aequale, crescere, decrescere, atque aequari?
Sic est. At quoties ex motu in quietem, vel ex quiete in motun transit, oportet hoc non uno in tempore esse. Quanam ratione? Cum scilicet prius staret, moveri postea: cumque antea moveretur, deinde consistere. Etenim absque transmutatione haec pati nequit. Nequit. Tempus vero nullum est, in quo quippiam sic habere se possit, ut simul neque stet, neque etiam moveatur. Nullum. Veruntamen neque transit absque transmutatione. Haud consentaneum esset. Quando ergo transit? neque enim dum stat, neque dum movetur transit, neque dum in tempore est. Non certe. An est hoc mirabile quiddam, in quo tunc est cum transit? Quidnam? Momentum individuum inquam. Hoc enim momentum certum quiddam significat, ex quo in utrunque transitur.
Neque enim ex statu, dum stat, neque ex motu, dum movetur, adhuc transit. Verum momentanea ipsa natura atque miranda, media motui quietique interponitur, ac nullo prorsus in tempore est, necnon in hanc atque ex hac, quod motum est, transit in statum: et quod quievit, in motum. Apparet. Unum itaque, si quidem stat atque movetur, in utraque procul dubio transit. Solo enim hoc modo utraque facit. Transiens autem, momento individuo transit. Cumque migrat, nullo in tempore est, neque stat tunc, neque movetur. Minime. Nunquid eodem modo ad caeteras mutationes sese habet? quando ex ipso esse in interitum migrat, vel ex non esse in ipsum fieri, mediun tunc fit quorundam motuum ac statuum, nec est tunc neque non est, neque fit etiam, neque interit?
Videtur. Eadem quoque ratione ex uno migrans in multa, et e multis in unum, nec unum est, neque multa, nec congregatur, neque disgregatur: et ex simili in dissimile, rursusque ex dissimili in simile migrans, nec simile, neque dissimile, neque assimilatum, neque ut ita dicam, dissimilatum, et ex parvo in magnum, et in ipsum aequale, et contraria transiens, non parvum, non magnum, non crescens, non decrescens, non adaequans. Non videtur. Haec igitur universa unum si est, patitur. Quidni? An non considerandum praeterea alia quid patiantur, si unum est? Considerandum. Dicamus. Nonne quia alia sunt, quam unum, non unum sunt? alioquin non penitus uno privata sunt, sed quodammodo uno participant. Qua ratione? Quoniam alia ab uno, ex eo quod partibus constant, alia sunt quam unum: nisi enim partes haberent, unum penitus essent.
Recte. Partes autem, eius quod totum est, partes esse asseruimus. Asseruimus plane. Atqui totum ipsum unum ex multis esse oportet, cuius partes sunt, quae partes appellantur, quaelibet enim partium non multorum pars, sed totius existit. At quomodo istud? Si quid multorum pars esset, quibus ipsum inesset, et suiipsius quodammodo esset pars, quod est impossibile, et aliorum cuiusque: siquidem omnium. Unius enim non existens pars, uno excepto aliorum omnium erit: atque ita uniuscuiusque pars non erit. Non existens vero pars cuiusque, nullius ex multis erit. Et, si nullius est, esse quicquam istorum omnium, quorum nullius vel pars, vel aliud quicquam est, impossibile erit. Apparet quidem. Non ergo multorum, nec omnium pars est quaecunque sit pars, sed unius cuiusdam ideae, et unius cuiusdam quod totum vocamus, factum ex cunctis unum atque perfectum.
Huius inquam pars est, quaecunque sit pars. Omnino quidem. Si ergo alia partes habent, toto atque uno participant. Maxime. Unde unum totum perfectum partes continens, alia ipsa ab uno esse necesse est. Necesse. Quinetiam de unaquaque parte eadem ratio est. Etenim huius unius participe esse oportet. Nam si singulae illarum pars est, hoc ipsum quod dicitur singulae, unam quodamodo significat, distinctum enim quiddam ab aliis, et secundun seipsum existens significat, si modo singulae sunt. Recte. Erit autem unius particeps, si aliud quiddan quam unum fuerit: alioquin haudquaquam participaret, sed ipsum unun erat. At vero unum esse aliquid, praeter ipsum unum nihil potest. Nihil. Participare autem uno necesse est, et totum simul et partem.
Ipsum nanque unum totun erit, cuius partes sunt partes singulae: singulae vero partium, pars totius, quaecunque pars totius existat. Sic est. Nonne igitur quum alia sint, quam unum, uno participant omnia quae participant? Quidni? Alia vero quam unum multa quodammodo sunt. Nam si alia praeter unum, nec unum tamen, nec plura uno essent, penitus nihil essent. Nihil sane. Postquam autem plura uno sunt, quae unius partis, unius totius participia sunt, nonne necesse est multitudine infinita esse ipsa participantia uno? Quonam pacto? Hoc plane. Aliud quiddam quam unum ista sunt, neque etiam uno participant tunc cum primum uno participant. Certe. Nonne multitudines sunt, in quibus non inest unum? Multitudines certe. Quod si velimus intelligentia ipsa ex iis aliquid, quam minimum excerpere, an non necesse erit illud extractum, utpote quod unius est expers, multitudinem esse, non unum?
Necesse. Nonne tibi sic semper consideranti ipsam secundum seipsam alteram speciei naturam, quantumcunque illius inspexeris, infinitum multitudine semper occurret? Et maxime quidem. Veruntamen postquam una quaelibet pars effecta est, terminum iam partes invicem, et ad totum habent: necnon ad partes totum. Valde quidem. Itaque aliis, quam uni contingit, ex ipso uno, et ex seipsis iam in uno communicantibus, alterum quiddam in ipsis fieri: quod quidem terminum invicem praebuit, natura autem illorum secundum seipsam infinitatem. Manifestum est. In hunc itaque modum alia quam unum tum tota, tum etiam secundum particulas, et infinita sunt, et termino quodam participant. Prorsus. An non igitur similia dissimiliaque invicem et sibiipsis?
Quamobrem? Qua quidem infinita sunt secundum ipsorummet naturam, omnia idem quodammodo ex hoc invicem patiuntur. Patiuntur. Item qua cuncta participant termino, ex hoc quoque idem omnia patiuntur. Quidni? Qua tamen illis convenit, ut finita sint simul et infinita, quae sunt contrariae passiones, quam maxime fieri potest, dissimilia sunt. Nimirum. Ergo secundum alterutram rationem ipsa sibimet, et invicem similia erunt, secundum utranque vero utrinque, quam maxime contraria atque dissimilia. Constat. Sic igitur alia eadem sibiipsis et invicem, similiaque et dissimilia erunt. Erunt. Ac rursus eadem et altera, agitataque et stantia, caeterasque contrarias rationes suscipientia, cum caetera quae accidunt his, quae alia sunt quam unum, facile reperiemus, postquam haec iam nobis constant.
Recte dicis. Quid igitur? non haec tanquam perspicua praetermittemus, dispiciemusque rursum, si quidem unum est, caetera quae unum non sunt, num non isto pacto habent, an isto solum? Prorsus. Principio igitur videamus, unum si est, caeteris quid evenire necesse sit. Videamus. An non seorsum quidem unum ab aliis, seorsum alia erunt ab uno? Curnam? Quia nihil est praeter ista, quod aliud quidem sit, quam unum cum unum et alia dictum est. Universa. Quare nihil praeter haec restat. Nihil prorsus. Nunquam igitur in idem unum aliaque concurrunt. Nunquam. Ipsum revera unum partes nullas habere. Quomodo enim habere posset particulas, si quidem seorsum est ab aliis, nullisque particulis constituitur? neque totum ipsum, neque partem eius capiant.
Nullo ut videtur. Atque idcirco nihil ipsius unius aliquod habent. Minime. Unde nec multa sunt alia. Etenim si multa essent Nunc autem non unum, non multa, non totum, non partes alia sunt, postquam nihilo unius participant. Probe. Quapropter nec duo, nec tria sunt, nec unum illis inest, siquidem uno prorsus orbantur. Sic est. Itaque nec similia, neque dissimilia, nec eadem sunt alia uni, neque illis similitudo ac dissimilitudo inest. Si enim similia atque dissimilia ipsa essent, ex eo quod in seipsis similitudinem dissimilitudinemque haberent, duas utique contrarias invicem species tam ipsa alia, quam unum in seipsis comprehenderent. Apparet. Ac fieri non potest, ut quae nullo participant, participent duobus. Non certe.
Neque ergo similia, neque dissimilia sunt, neque ambo, quaecunque ab uno alia. etenim si similia, vel dissimilia sint, una quadam altera specie participarent: et si ambo, duabus quibusdam contrariis speciebus. haec autem impossibilia esse patuit. Vera dicis. Non igitur eadem, non altera, non agitata, non quieta, non orientia, non pereuntia, non maiora, non minora, non aequa, non denique aliud quicquam huius generis accidet. Nam si quid tale susceperint, unoquoque et duobus, et tribus, parique et impari participarent: quod esse impossibile vidimus, cum uno per omnia sint destituta. Verissima haec sunt. His ergo de causis, unum si est, omnia est unum, et nihil est, et ad seipsum, atque ad alia eodem modo. Omnino sic se res habet.
At vero si unum non sit, quid contingat nonne posthac considerandum est? Considerandum. Quaenam haec suppositio est, si unum non est? Num aliquo differt ab ista, Si unum non est? Differt sane. Num solummodo differt? vel etiam omnino contraria est haec, Si non unum non est, illius, Si unum non est? Contraria omnino. Quid autem? si quispiam dixerit, si magnitudo non est, vel parvitas non est, vel aliud quicquam huiusmodi, nonne in singulis innuit quod aliud quiddam dicat ipsum non ens? Omnino. Nonne igitur nunc declarat, quod alterun quiddam praeter alia ipsum non ens dicit, quando dicit, unum si non est, intelligimus quia quid dicat? Intelligimus. Primum igitur aliquid quod cognosci potest, exprimit: deinde alterum quam alia, cun ait unum, sive esse illi adiiciens, sive non esse.
nihilominus cognoscitur quid non esse dicatur, quodque differens quiddam est ab aliis. an non? Necesse. In hunc itaque modum a principio dicendum, unum si non est, quid esse oportet. In primis itaque ipsi hoc oportet accidere, ut videtur, esse videlicet quandam eius scientiam, aut nihil intelligere nos quid dicamus, quando unum si non est, proferimus. Vera loqueris. An non et alia altera esse, quam illud, vel neque illud alterum quam alia praedicari? Maxime. Ergo diversitas quoque praeter scientiam illi adest: neque enim aliorum diversitatem dicit, quando unum alterum, quam alia vocat, sed suiipsius diversitatem. Apparet. Quinetiam ipsius illius et alicuius, et huius, et huic, et horum, atque omnium huiusmodi particeps ipsum non ens dicitur.
Neque enim unum diceretur, neque ab uno alia, nec illi quicquam esset, nec illius quicquam: neque aliquid appellaretur, nisi particeps cuiusdam, aut quorundam huiusmodi sit. Recte. Esse tamen unum, nisi existat, impossibile est: participare vero multis, nihil prohibet. Sed et necesse est, siquidem ipsum unun illud duntaxat, nec aliud non est, quod si nec unum ipsum, nec illud, non erit, sed de alio quodan sermo habetur, nihil pronunciari oportet: sin autem unum illud duntaxat, non aliud praesupponitur non esse, et ipsius illius, et aliorum multorun particeps esse dicendun est. Et maxime quidem. Quamobre dissimilitudo illi est ad alia: nam cum alia altera sint, quam unun, extranea esse oportet. Oportet. Extranea vero nonne aliena?
Quidni? Aliena autem nonne dissimilia sunt? Dissimilia plane. Atqui si uni dissimilia sunt, dissimili dissimilia erunt. Plane. Aderit itaque et uni dissimilitudo, secundum quam alia ipsi dissimilia sunt. Videtur. Et si illi dissimilitudo ad alia competit, nonne ad seipsum similitudo conveniet? Quonam modo? Si uni insit dissimilitudo ad unun, haud sane de huiusmodi quodam ut de uno sermo haberetur, neque suppositio de uno, sed de alio quopian fieret. Prorsus. At isthuc non decet. Non certe. Ob hanc causam oportet uni similitudinem ad seipsum adesse. Oportet. Item nec aequale aliis est. Etenim si aequale esset, iam profecto etiam simile illis secundum aequalitatem existeret. Utraque vero haec impossibilia, cun unun minime sit.
Impossibilia. Postquan vero caeteris aequale non est, nonne et alia necesse est illi aequalia nequaquam esse? Necesse. Quae autem non aequalia, inaequalia sunt. Inaequalia. Inaequalia vero inaequali cuipiam inaequalia sunt? Certe. Unde et inaequalitatis particeps unum apparet, secundum quam ad inaequalitatem magnitudo ac parvitas attinet. Attinet. Et magnitudo rursus et parvitas semper invicem distant. Distant. Ideoque mediun aliud inter haec praeter aequalitatem? Nullum aliud. Cuicunque igitur magnitudo et parvitas inest, in eo et aequalitas horum obtinens medium. Constat. Uni igitur dum non est, magnitudo et parvitas et aequalitas adesse videntur. Praeterea et essentia participare quodammodo ipsum unum apparet, eo modo quo diximus: nisi enim sic sese haberet, haud quaquam vera diceremus, dum unum non esse fatemur.
Sin autem vera, manifestun est, quod ea quae sunt, proferimus. nonne? Sic est. Cum vero nos vera praedicare dixerimus, necesse est, ut ea quae sunt, asserere nos profiteamur. Necesse. Est ergo unum, ut videtur, non ens. si enim non sit non ens, sed aliquid ipsius esse remittat ad hoc, ut non sit, statim erit ens. Omnino quidem. Oportet igitur ut non ens, esse non ens, velut vinculum ipsius non esse habeat, si debet non esse: quemadmodum contra ens ipsius essendi vinculum habet ipsum non esse non ens, ut perfecte rursus esse liceat. Ita enim ipsum ens maxime erit, et ipsum non ens maxime non erit, si ipsum ens quidem participet essentia essendi ens, non autem essentia essendi non ens, si omnino esse debeat: ipsum vero non ens non participet essentia non essendi non ens, sed essentia non essendi ens, siquidem non ens penitus videri debeat.
Verissima haec sunt. Nonne igitur postquam ens non essendi particeps est, et non ens ipsius essendi particeps, unum quoque cum non sit, ipso esse participare necesse est ad hoc, ut vere non sit? Necesse. Essentia igitur adesse videtur uni si non sit. Videtur. Atqui non essentia rursus, si quidem minime sit. Quidni? Num potest aliquid, quod certo quodam modo affectum, sic habere se dicitur, non sic se habere, cum nondum ex huiusmodi habitu transmutatum sit? Non potest. Quodcunque igitur sic se, et non sic se habet, mutationem quandam patitur. Patitur. Mutationem vero motumve, an aliud quiddam esse dicemus? Motum. Unum autem nonne et ens et non ens apparuit? Apparuit. Ergo et sic, et non sic se habens. Videtur. Unum ergo non ens moveri videtur, siquidem mutationem ex ipso esse in non esse recipit.
Patet. Enimvero si nusquam in natura rerum adest, cum non sit, non utique aliunde alio migrare potest. Quo pacto enim posset? Non ergo movetur ex eo quod transeat. Minime. Neque tamen in eodem versetur. Etenim ipsum idem nusquam attingit, ens namque ens ipsum idem, non ens autem in aliquo eorum quae sunt, esse impossibile est. Impossibile certe. Non ergo unum cum non sit, in eo versari in quo minime est, unquam posset. Nunquam. Neque etiam alteratur unum ab seipso, neque ens, neque non ens, haud enim sermo de uno ulterius haberetur, siquidem a seipso alteratum fuisset, verum de alio quodam praeter unum. Probe. Si neque alteratur, neque in eodem revoluitur, neque progreditur, quonam pacto movebitur? Nullo. Quod vero moveri nequit, quietem agere necesse est, et quod quiescit consistere.
Necesse. Igitur unum si non est, stat atque movetur. Videtur. Quinetiam si movetur, necesse est procul dubio alterari: quatenus enim quid movetur, eatenus non eodem modo quo prius, sed alio sese habet. Plane. Ergo unum dum movetur, etiam alteratur. Profecto. Veruntamen nullo modo motum, nullo modo alteratur. Nullo penitus. Quamobre unum quod non est, qua quidem movetur, absque dubio alteratur, qua vero non movetur, minime alteratur. Minime. Ideoque unum si non sit, alteratur: atque etiam minime alteratur. Constat. At quod alteratur, an non alterum, quam antea fieri, pristinumque habitum exuere oportet? quod vero non alteratur, neque fieri, neque etiam interire? Necessario sequitur. Unde unum quod non est, quia alteratur, efficitur ac perit: quia vero non alterat, nec fit, nec interit.
Atque ita et fit pariter atque interit, rursusque neque fit, neque interit. Sic est. Rursus iam ad principium redeamus, liquido inspecturi utrum haec deinceps, quemadmodum hactenus, an aliter esse videantur. Operaepretium hoc est. Nonne iam disseruimus quid circa unum accidat, si ipsum minime sit? Disseruimus. At quoties non ens proferimus, nihil aliud nobis significat, quam essentiae absentiam ab illo quod quidem non esse pronunciamus. Nil aliud. Utrum quando dicimus non esse aliquid, aliquo modo ipsum non esse intelligimus, aliquo modo esse? An potius hoc ipsum, non est, quoties pronunciatur, simpliciter significat quod nullo prorsus modo usquam est: et cum non sit, nulla ex parte est essentiae capax? Absolute id significat.
Neque ergo esse ipsum non ens poterit, neque alio quoquam modo essentiam attingere. Minime. Fieri autem et interire unum aliud est, quam illud quidem essentiam accipere, hoc autem amittere? Nil aliud. Ergo cui nulla huius pars convenire potest, nunquam aut accipit ipsam, aut amittit. Nunquam. Uni ergo postquam nullo modo est, neque nancisci, neque abiicere, neque alio pacto essentiam capere convenit. Decens est. Non itaque unum, dum non est, ulla ex parte est essentiae capax. Non videtur. Neque rursus aliquo pacto movetur, neque quietem capere posset. Verum. Si minime alteratur, an non etiam necesse est nequaquam moveri? et non eodem modo se habere, asseremus: quod enim stat, in aliquo eodem semper esse oportet.
Oportet. Itaque unum quod non est, nunquam stare, aut moveri fatebimur. Nunquam. Praeterea nihil ex iis quae sunt, illi adest, ut alicuius existentis esset particeps. Manifestum est. Non magnitudo igitur illi, non parvitas, non aequalitas adest. Profecto. Sed nihilo magis similitudo, aut diversitas illi, vel ad alia, vel ad seipsum esse poterunt quum nihil prorsus ipsi esse queat? Haud licet. Quapropter non altera sunt. Non sane. An vero ipsum quod illius, vel ipsum quod illi, vel quid, vel hoc vel huius, vel alterius, vel alteri, aut quondam, aut deinceps, aut nunc, seu scientia, sive opinio, sive sensus, an sermo, an nomen, an aliud quodvis ex iis quae sunt, circa ipsum quod minime est, existet? Minime. His igitur rationibus unum si non est, ullo prorsus modo aut usquam sese habet.
Non sane videtur ullo modo, aut usquam sese habere. Estne iterum disputandum, unum si non est, quid aliis praeter unum evenire oporteat? Disputandum. Primum igitur ista alia, aliquid esse oportet. nisi enim alia sunt, haud sane de ipsis aliis dissereretur. Sic est. Et si de aliis sermo sit, alia profecto altera sunt. an non idem tu aliud et alterum vocas? Equidem. Alterum nonne ab altero alterum, et aliud ab alio aliud esse dicimus? Utique. Ergo ipsis aliis si modo alia futura sunt, aderit aliquid a quo alia erunt. Necesse. Quidnam id potissimum erit? Ab uno quidem alia non erunt, cum illud minime sit. Non certe. Invicem itaque alia sunt, id enim solum restat, alioquin a nullo alia futura sunt. Recte. Idcirco secundum multitudines singula invicem alia sunt.
Etenim secundum unum nequeunt, non existente uno. Verum quilibet, ut videtur acervus illorum, multitudine infinitus existit. Et si quod minimum apparet, quispiam sumpserit, velut in somno repente pro eo quod unum visum fuerat, multitudo occurrit: et pro eo quod minimum apparuerat, quam maximum iam si ad illa dissecta conferas, apparet. Rectissime. Talibus, inquam, acervis diversa invicem alia praeter unum erunt, si non existente uno, alia sunt. Quam maxime. At non plures acervi erunt, quorum quilibet unus prima fronte videbitur, nullus tamen unus erit, cum ipsum unum minime sit? Certe. Numerus item illorum aliquis esse videbitur: siquidem et unum quodlibet, cum tamen multa sunt. Valde quidem. Paria praeterea et imparia falso videbuntur, uno prorsus absente?
Falso. Quod insuper exiguum in illis primo videbitur, ut dictum est, e vestigio quam maxima, et quam plurima quo ad singula parva, quae etiam multa sunt, se nobis ostentat. Quid prohibet? Quinetiam acervus quisque aequalis multis parvisque acervis esse videbitur. Nam haud liquido ex maiori in minus transisse videretur, nisi prius in medium pervenisse visus esset, hoc autem phantasma quoddam aequalitatis erit. Verisimile est. Nonne ad alium acervum terminum habens, ipsum ad seipsum neque principium, neque medium, neque finem habet? Qua de causa? Quia semper cum quis horum aliquid intelligentia contuetur, ante principium semper aliud occurrit principium: et post finem alter semper finis subsequitur: necnon in medio, alia semper interiora, quam medium, semperque minora, ob id quia nequit unum aliquid in his accipi, cum unum minime sit.
Verissima loqueris. Discerpi denique necessario arbitror, ut dispersum, quodcunque intelligentia quis assumpserit, semper enim acervus unius expers accipitur. Procul dubio. Nonne hoc tale eminus et obtuse prospicienti unum apparet? Necesse. Cominus autem et acute intelligenti unumquodque multitudine infinitum? siquidem ab uno non existente deseritur. Prae caeteris necessarium hoc est. In hunc itaque modum infinita, et finem habentia, et unum, et multa quaelibet alia apparere oportet, si non unum, sed alia praeter unum sunt. Oportet utique. An non similia quoque et dissimilia videbuntur? At quomodo? Nam cum velut adumbrata eminus prospicienti unum, appareant omnia, in eodem aliquo communicare, similiaque esse videbuntur.
Prorsus. At vero propius accedenti, multa et altera, atque ipso diversitatis phantasmate altera sibiipsis et dissimilia. Sic accidit. Similes ite atque dissimiles ipsos acervos, tum sibimet, tum invice apparere necesse est. Et maxime quidem. Nonne etian eosdem et alteros invice, et contiguos sibi, et seorsum a seipsis, omnibusque motibus agitatos, et undique permanentes, orientes et occidentes, ac neutra, omniaque huiusmodi, quae quidem percurrere facile nobis esset, si uno non existente multa fuerint? Verissima narras. Redeuntes iam iterum ad principium, declaremus, unum si non est, quidnam aliis praeter unum eventurum sit. Declaremus. Principio igitur unum alia non erunt. Quomodo enim? Neque tamen multa. In iis enim quae multa sunt, inest et unum.
Etenim si nullum illorum est unum, cuncta nihil sunt, quapropter neque multa. Vera loqueris. Cum itaque unum haud insit aliis, nec multa, nec unum sunt. Non plane. Neque etiam apparent unum, aut multa. Curnam? Quia nullum cum eo quod minime est, commercium habent, neque quicquam ex iis quae minime sunt, ad aliquod aliorum adest. Verum. Neque igitur opinio de eo quod minime est, nec phantasma circa alia opinione concipitur. Non certe. Quapropter si unum non est, nihil aliorum esse. Nam absque uno multa opinari penitus impossibile. Impossibile. Neque igitur opinione etiam cogitantur unum, aut multa esse. Non videntur. Unde neque eadem, aut altera, neque contigua, neque seiuncta, neque reliqua quae percurrentes velut ipsis expectare viderentur, enarravimus, neque sunt alia, nec esse alia videtur, unum si non est.
Vera. Nonne, ut summatim loquar, si dixerimus, unum si non est, nihil est, recte dicemus? Et maxime quidem. Hoc itaque dictum a nobis sit, atque illud praeterea, quod ut videtur, unum sive sit, sive non sit, tum ipsum, tum etiam alia ad sese, atque invicem omnia omnino sunt atque non sunt, apparentque insuper, et non apparent. Verissima quidem haec sunt.
